[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 1.6.2005

KOM(2005) 248 endelig

2002/0061 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning til forslag til

EUROPA-PARLAMENTETS OG RÅDETS DIREKTIV OM ANERKENDELSE AF ERHVERVSMÆSSIGE KVALIFIKATIONER

OM ÆNDRING AF KOMMISSIONENS FORSLAGi henhold til EF-traktatens artikel 250, stk. 2

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning til forslag til

EUROPA-PARLAMENTETS OG RÅDETS DIREKTIV OM ANERKENDELSE AF ERHVERVSMÆSSIGE KVALIFIKATIONER (EØS-relevant tekst)

1. INDLEDNING

Ifølge EF-traktatens artikel 251, stk. 2, tredje afsnit, litra c), skal Kommissionen afgive udtalelse om de ændringer, som Europa-Parlamentet foreslår ved andenbehandlingen. Kommissionen forelægger hermed sin udtalelse om Parlamentets 34 ændringsforslag.

2. Baggrund

Forslag sendt til Europa-Parlamentet og Rådet (KOM(2002) 119 endelig - 2002/0061 (COD)): | 7. marts 2002. |

Udtalelse afgivet af Det Europæiske Økonomiske og Sociale Udvalg: | 18. september 2002. |

Udtalelse afgivet under Europa-Parlamentets førstebehandling: | 11. februar 2004. |

Ændret forslag fremsendt: | 20. april 2004. |

Fælles holdning vedtaget: | 21. december 2004. |

Udtalelse afgivet under Europa-Parlamentets andenbehandling: | 11. maj 2005. |

3. FORMÅLET MED FORSLAGET

Dette forslag til direktiv har til formål at:

- konsolidere 15 eksisterende direktiver om anerkendelse af erhvervsmæssige kvalifikationer

- bidrage til fleksibilitet på arbejdsmarkederne, navnlig ved at lette midlertidig eller lejlighedsvis præstering af tjenesteydelser

- forenkle de eksisterende regler vedrørende anerkendelse af erhvervsmæssige kvalifikationer og forvaltning af anerkendelsesordningen

- forbedre oplysningsindsatsen og rådgivningen over for borgerne.

4. Kommissionens udtalelse om Europa-Parlamentets ændringsforslag

Ved andenbehandlingen vedtog Parlamentet 34 ændringsforslag til Rådets fælles holdning. De forbedrer visse aspekter af teksten uden at berøre selve indholdet eller principperne i den fælles holdning og Kommissionens forslag. Efter en række interinstitutionelle drøftelser var det muligt at nå til overordnet enighed om den endelige tekst, og derfor accepterer Kommissionen alle disse 34 ændringsforslag .

Disse ændringsforslag er følgende:

- Ændringsforslag 2

I dette ændringsforslag henvises der til, at værtslandet inden for rammerne af den generelle ordning kan anvende sine egne regler vedrørende anerkendelse af erhvervsfaglige kvalifikationer ud fra almene hensyn.

- Ændringsforslag 5, 27, 28, 29, 54 og 55

Disse ændringsforslag bevarer den nuværende lovgivnings automatiske anerkendelse af lægespecialer, som er fælles for to eller for flere medlemsstater, og begrænser indførelsen af nye lægespecialer, som er omfattet af automatisk anerkendelse, til de lægespecialer, der er fælles for mindst 2/5 af medlemsstaterne.

- Ændringsforslag 7, 52 og 53

I disse ændringsforslag beskrives det, hvorledes repræsentanter for de faglige organisationer skal deltage i forvaltningen af anerkendelsesordningerne. Navnlig skal repræsentanterne høres inden for rammerne af det udvalg, der nedsættes i medfør af direktivet, og for hvilket Kommissionen forelægger begrundede udtalelser. Ydermere præciseres udvalgets sammensætning.

- Ændringsforslag 10 og 39

Disse ændringsforslag indfører en definition af ”liberale erhverv”, og præciserer, at direktivet også finder anvendelse på disse.

- Ændringsforslag 12

Dette ændringsforslag indfører en definition af ”kompetent myndighed”, som dækker offentlige myndigheder samt organisationer med beføjelse til at handle på myndighedernes vegne (dvs. faglige organisationer).

- Ændringsforslag 13

I dette ændringsforslag præciseres det, at direktivets afsnit II ”kun” finder anvendelse på midlertidig præstering af tjenesteydelser.

- Ændringsforslag 26

I dette ændringsforslag præciseres det, at faglige sammenslutninger ”eller organisationer” har ret til at fremsætte forslag om fælles platforme.

- Ændringsforslag 31

Vedrører ikke den danske udgave. Med dette ændringsforslag ændres den engelske udgave af direktivet, således at det tydeligt fremgår at emigranter skal have de nødvendige sprogkundskaber for at kunne udøve erhvervet.

- Ændringsforslag 33

Dette ændringsforslag præciserer i en betragtning, at direktivet ikke kan anvendes med henblik på ”kvalifikations-shopping” (dvs. at hjemlandet anerkender en anden medlemsstats beslutning om at anerkende kvalifikationer).

- Ændringsforslag 34, 35, 43, 44, 45, 46, 47, 48, 50 og 51

Disse ændringsforslag indfører formelt fem kvalifikationsniveauer under den generelle ordning uden at ændre de betydelige rettigheder, som emigranter har i henhold til den nuværende lovgivning, Kommissionens oprindelige forslag eller Rådets fælles holdning. De omfatter også en række tilpasninger af definitionen af disse niveauer.

- Ændringsforslag 36

Dette ændringsforslag refererer i en betragtning til Kommissionens vurdering af det hensigtsmæssige i at indføre yderligere koordinerede uddannelseskrav for flere erhverv, navnlig på grundlag af faglige organisationers begrundede krav.

- Ændringsforslag 37

I dette ændringsforslag nævnes i en betragtning muligheden for, at faglige sammenslutninger på europæisk plan kan indføre ”et erhvervspas”, som navnlig kan indeholde oplysninger om erhvervsudøverens kvalifikationer og retmæssige etablering.

- Ændringsforslag 38

I dette ændringsforslag henvises der overordnet til artikel 39, stk. 4, og artikel 45 i EF-traktaten, og der gøres navnlig opmærksom på notarer.

- Ændringsforslag 40, 41 og 42

Disse ændringsforslag tilpasser ordningen for midlertidig præstering af tjenesteydelser henholdsvis (1) ved at præcisere de faglige regler, der skal anvendes af værtslandet, (2) ved at præcisere, at det også skal fremgå af attestationen for den retmæssige etablering, at erhvervsudøveren ikke har fået forbud mod at praktisere, og (3) ved at tilføje muligheden for, at værtslandet kan kræve dokumentation for, at erhvervsudøvere i sikkerhedssektoren har en ren straffeattest.

- Ændringsforslag 49

Dette ændringsforslag præciserer, at den kvalifikation, som indehaves af en erhvervsudøver, der har opnået erhvervede rettigheder i hjemlandet, efter en ajourføring af de nationale kvalifikationsstandarder skal ligestilles med den nye kvalifikation, hvad angår anerkendelse.

5. KONKLUSION

I henhold til EF-traktatens artikel 250, stk. 2, ændrer Kommissionen sit forslag som ovenfor angivet.